Maunulanpuisto

Maunulanpuisto () on osa Helsingin Keskuspuistoa. Hallinnollisesti Maunulanpuisto on Maunulan peruspiirin osa ja samalla Oulunkylän kaupunginosan läntisin osa-alue. Maunulanpuiston alueella ei asu ketään.

Maantieteellisesti Maunulanpuiston länsiraja kulkee Hämeenlinnanväylän itäpuolella ja pohjoisraja Pirkkolantiellä. Idässä Maunulanpuisto alkaa heti Maunulan ja Metsälän asutuksen länsipuolelta; itäraja jatkuu hieman Metsäläntien jälkeen Veturitietä pitkin etelään. Metsäläntie on alueen eteläraja.

Maunulanpuisto on pääosaltaan metsäistä Keskuspuistoa. Puistossa risteilee vilkkaita ulkoilureittejä, talvisin myös hiihtolatuja. Suomen Ladun paikallisyhdistyksen Helsingin Ladun ylläpitämä Maunulan ulkoilumaja sijaitsee Metsäläntien pohjoispuolella keskuspuistossa. Maunulanpuistossa sijaitsevat myös Maunulan uurnalehto sekä Maunulanpuiston viljelypalsta-alue.

Maunulanpuiston nimi esiintyy usein Maunulan keskellä sijaitsevan Maunulan ison leikkipuiston nimessä.

 Historiaa 
Maunulanpuistossa on aiemmin sijainnut ampumarata ja hyppyrimäki.

Ampumarata sijaitsi Maunulan majan ja hyppyrimäen välissä. Rata toimi vuosina 1914–1962. Paikalla kasvaa nykyisin koivikkoa.

Hyppyrimäki ("Pekkarin hydda") rakennettiin 1956 ja purettiin 1980-luvulla. Mäessä pidettiin piirimestaruuskisoja; mäkiennätys oli 29 metriä. Paikalla on nykyään pähkinälehto ja huoltotunneli.

 Maaliikennekeskuksen alueesta Postipuisto 

Maunulanpuistoon aiemmin kuuluneella alueella Metsäläntien eteläpuolella sijaitsi Metsälän Maaliikennekeskus. Sen ensimmäiset terminaalit rakennutti vuonna 1970 Kaukokiito. Keskukseen sijoittui useita logistiikkayrityksiä, ja sinne rakennettiin rautatieyhteys. Keskuksen maamerkki oli toimistotalo, jossa toimi Kaukokiito-motelli. Kaukokiidon muutettua vuonna 2002 Vantaan Voutilaan maaliikennekeskuksen suurimmaksi käyttäjäksi tuli Schenker-konserni.Kimmo Levä (toim.): Yölinjalla (Mobilia-vuosikirja 2011), s. 36–37. Kangasala: Mobilia-säätiö, 2011. 978-951-98271-7-9. Alueella sijainneet logistiikkatoiminnot siirrettiin Vantaalle vuonna 2015. Maaliikennekeskus purettiin kokonaan yhtä toimistorakennusta lukuun ottamatta.Helsingin Uutiset 9.5.2017: Valtava kenttä keskellä Helsinkiä odottaa tyhjänä asukkaita – "Suunnittelusta neuvotellaan parhaillaan"

Maaliikennekeskuksen paikalle alettiin kaavailla uutta asuinaluetta, jonka nimeksi tuli Postipuisto. Purkutyöstä säilynyt toimistorakennus muutettiin asunnoiksi.Helsingin kaupunki 2.10.2015: Valtava purku-urakka alkoi Metsälässä Rakennuslehti 15.05.2017: Pohjois-Pasilan entinen maaliikennekeskus muuttuu asuinalueeksi Kaupungin tavoitteena on saada alueesta tehokkaasti rakennettu noin 5 000 asukkaan kerrostaloalue. Postipuistoon tulee asuntojen lisäksi toimitiloja sekä tiloja lähipalveluita, myymälöitä ja yleisiä palveluja varten.Oulunkylä ja Pasila, maaliikennekeskuksen alueMaaliikennekeskuksen alue. Asemakaavan muutosluonnoksen selostus päivätty 4.1.2016

Kaupunki siirsi kaupunginosan rajaa siten, että uudet korttelialueet siirtyivät Oulunkylästä Pasilan puolelle.

 Ympäristöongelmia 
Suuri osa Maunulanpuistosta sijaitsee liikennemelualueella. Melu haittaa alueen virkistyskäyttöä.

Entisen ampumaradan ympäristöstä on 2010-luvulla mitattu kohonneita pitoisuuksia lyijyä, antimonia ja polyaromaattisia hiilivetyjä. Pitoisuuksilla voi olla vaikutusta marjojen ja sienten poimintaan.

 Lähteet 
 Helsinki alueittain 2012. 401 Maunulan peruspiiri

 Viitteet 

 Aiheesta muualla 

 Google Maps Maunulanpuiston satelliittikuva. Hämeenlinnanväylä rajaa aluetta lännessä, Pirkkolantie pohjoisessa sekä Metsäläntie ja Pasilan ratapiha etelässä.

Luokka:Maunula
Luokka:Helsingin osa-alueet